b"\n_START_ARTICLE_\nUniversitat de l'\xc3\x80sia Central\n_START_SECTION_\nObjectius\n_START_PARAGRAPH_\nL'objectiu principal de la Universitat \xc3\xa9s col\xc2\xb7laborar en el desenvolupament econ\xc3\xb2mic i social de la regi\xc3\xb3 de l'\xc3\x80sia Central, en particular de les zones de muntanya. La seva intenci\xc3\xb3 \xc3\xa9s incidir en la millora de les condicions de vida de les seves comunitats sense renunciar a la seva identitat cultural.\n_START_SECTION_\nCampus\n_START_PARAGRAPH_\nLa seva ubicaci\xc3\xb3 f\xc3\xadsica est\xc3\xa0 repartida entre els tres pa\xc3\xafsos, convertint-la en la primera universitat del m\xc3\xb3n d'extensi\xc3\xb3 internacional. El campus del Kazakhstan est\xc3\xa0 situat a Tekeli, ciutat de la prov\xc3\xadncia d'Almati. El campus del Kirguizistan \xc3\xa9s a Nar\xc3\xadn, capital de la prov\xc3\xadncia del mateix nom. I el campus del Tadjikistan \xc3\xa9s a Khorog, capital de la regi\xc3\xb3 aut\xc3\xb2noma de Gorno-Badakhxan. Hom considera que les instal\xc2\xb7lacions poden atendre uns 3.000 estudiants en total.\n_START_SECTION_\nEstudis\n_START_PARAGRAPH_\nEls estudis cursats als diferents campus s'estructuren en tres \xc3\xa0mbits:_NEWLINE_- L'Escola Superior del Desenvolupament. Inclou les especialitats de Comer\xc3\xa7 i desenvolupament econ\xc3\xb2mic, Administraci\xc3\xb3 p\xc3\xbablica, Desenvolupament rural, Turisme i lleure, Ci\xc3\xa8ncies de l'educaci\xc3\xb3 i Gesti\xc3\xb3 del medi ambient i dels recursos naturals._NEWLINE_- La Facultat de Lletres i Ci\xc3\xa8ncies. Ofereix una llicenciatura en Arts liberals, amb un tronc com\xc3\xba interdisciplinari i opcions de ci\xc3\xa8ncies humanes, naturals o socials i gesti\xc3\xb3._NEWLINE_- La Divisi\xc3\xb3 de Formaci\xc3\xb3 Professional Cont\xc3\xadnua. Amb programes per fomentar les oportunitats de desenvolupament professional a la regi\xc3\xb3: Desenvolupament i gesti\xc3\xb3 d'empreses, Inform\xc3\xa0tica i noves tecnologies, Lleng\xc3\xbces aplicades, Gesti\xc3\xb3 del sector p\xc3\xbablic i dels serveis socials i Ensenyaments Professionals._NEWLINE_Els estudis de primer i segon cicles s'imparteixen en angl\xc3\xa8s i, en canvi, els de formaci\xc3\xb3 professional en les lleng\xc3\xbces pr\xc3\xb2pies de la regi\xc3\xb3 o en rus.\n_START_SECTION_\nRecerca\n_START_PARAGRAPH_\nLa UCA posa l'accent en la recerca orientada cap al desenvolupament regional tant pel que fa a la gesti\xc3\xb3 dels recursos naturals com l'administraci\xc3\xb3 p\xc3\xbablica, l'educaci\xc3\xb3, el desenvolupament rural o la cultura."